**Anotācija likumprojektam**

**"Grozījumi Fizisko personu reģistra likumā"**

**1. Kādēļ likums ir vajadzīgs?**

* 1. **likumprojekta nepieciešamība**

Uzsākot kopdzīvi vai izveidojot kopīgu saimniecību, starp divām pilngadīgām personām var veidoties ciešas personiskas attiecības, kuru pamatā ir savstarpēja atbildība, rūpes vienam par otru, lojalitāte, sapratne un cieņa. Latvijas Republikas Satversme prasa nodrošināt šo attiecību juridisku, ekonomisku un sociālu aizsardzību. Šobrīd pastāvošais tiesiskais regulējums minēto aizsardzību nenodrošina visos šo attiecību gadījumos.

Ievērojot minēto, ir izstrādāts priekšlikums likumprojektam "Grozījumi Fizisko personu reģistra likumā" (turpmāk – likumprojekts). Tas kopā ar likumprojektu "Grozījumi Notariāta likumā" un citiem saistītiem likumprojektiem vērsts uz šo attiecību partneru juridiskās, ekonomiskās un sociālās aizsardzības nodrošināšanu.

Ar likumprojektu "Grozījumi Notariāta likumā" paredzēts ieviest notariālus aktus par partnerību. Ievērojot minēto, ziņas par to iekļaujamas Fizisko personu reģistrā .

Likumprojektā ietvertie grozījumi Fizisko personu reģistra likumā stāsies spēkā 2024. gada 1. jūlijā. Līdz ar minētajiem grozījumiem stāsies spēkā arī saistīti grozījumi Notariāta likumā, Maksātnespējas likumā, likumā "Par iedzīvotāju ienākuma nodokli", likumā "Par interešu konflikta novēršanu valsts amatpersonu darbībā", likumā "Par valsts pensijām", likumā "Par valsts sociālo apdrošināšanu" un Pacientu tiesību likumā.

* 1. **paredzētie grozījumi**

Likumprojekts paredz, ka turpmāk Fizisko personu reģistrā par personu iekļauj arī ziņas par partnerību, par kuru notariāls akts taisīts Latvijā, vai tās izbeigšanu.

**2. Kāda var būt likuma ietekme uz sabiedrības un tautsaimniecības attīstību?**

 Likumprojekts ir vērsts uz to, lai valsts un pašvaldību iestādes varētu identificēt partnerību reģistrējušas un izbeigušas personas. Ziņu iekļaušana Fizisko personu reģistrā nodrošinās, ka partnerību reģistrējušu personu attiecības tiks atbilstoši tiesiski aizsargātas..

**3. Kāda var būt likuma ietekme uz valsts budžetu un pašvaldību budžetiem?**

Lai Fizisko personu reģistrā iekļautu un aktualizētu ziņas par partnerību vai tās izbeigšanu, kā arī nodrošinātu šo ziņu pieejamību personām un institūcijām, atbilstoši Pilsonības un migrācijas lietu pārvaldes aplēsēm nepieciešams veikt būtiskus papildinājumus Fizisko personu reģistra informācijas sistēmas programmatūrā (turpmāk – FPRIS). Šie papildinājumi varētu izmaksāt aptuveni EUR 135 000, un programmatūras uzturēšana turpmāk katru gadu varētu izmaksāt aptuveni EUR 14 000.

Lai īstenotu nepieciešamās izmaiņas Fizisko personu reģistra informācijas sistēmā, valsts budžeta apakšprogrammā 11.01.00 "Pilsonības un migrācijas lietu pārvalde" ir nepieciešams papildu finansējums:

2024. gadā 113 256 EUR (kapitālās iegādes EKK -5000)

2025. gadā 34 858 EUR , tai skaitā 21 393 EUR (kapitālās iegādes EKK -5000) un 13 465 EUR(preces un pakalpojumi EKK -2000)

2026.gadā un turpmāk 13 465 EUR (preces un pakalpojumi EKK -2000)

Līdz ar to likumprojekta atbilstošas darbības uzsākšanai ir ietekme uz valsts budžetu Fizisko personu reģistra informācijas sistēmas pielāgošanai.

**4. Kāda var būt likuma ietekme uz spēkā esošo tiesību normu sistēmu?**

Likumprojektam ir pozitīva ietekme uz spēkā esošo tiesību normu sistēmu. Ziņu iekļaušana Fizisko personu reģistrā dos iespēju personām, par kuru partnerību Latvijā taisīts notariāls akts, saņemt atbilstošu tiesisko aizsardzību. Vienlaikus ar likumprojektu ir izstrādāts un tiek virzīts likumprojekts "Grozījumi Notariāta likumā", kas paredz papildināt Notariāta likumu ar jaunu sadaļu par notariālo aktu par partnerību vai tās izbeigšanu taisīšanu. Ar likumprojektu saistīti grozījumi tiks veikti arī Maksātnespējas likumā, likumā "Par iedzīvotāju ienākuma nodokli", likumā "Par interešu konflikta novēršanu valsts amatpersonu darbībā", likumā "Par valsts pensijām", Pacientu tiesību likumā un likumā "Par valsts sociālo apdrošināšanu".

Nepieciešams izvērtēt, vai, lai varētu īstenot šajā likumprojektā paredzēto regulējumu, papildus nepieciešams veikt arī attiecīgus grozījumus Ministru kabineta 2021.gada 15.jūnija noteikumos Nr. 372 "Noteikumi par Fizisko personu reģistrā iekļaujamo ziņu apjomu" un Ministru kabineta 2021.gada 22.jūnija noteikumos Nr. 412 "Ziņu iekļaušanas un aktualizēšanas kārtība Fizisko personu reģistrā".

**5. Kādām Latvijas starptautiskajām saistībām atbilst likumprojekts?**

Likumprojekts šo jomu neskar.

**6. Kādas konsultācijas notikušas, sagatavojot likumprojektu?**

Sagatavojot likumprojektu, notika konsultācijas ar Tieslietu ministriju, Pilsonības un migrācijas lietu pārvaldi un organizācijas "Dzīvesbiedri" pārstāvjiem.

**7. Kā tiks nodrošināta likuma izpilde?**

Likuma izpilde tiks nodrošināta saskaņā ar likumā un citos normatīvajos aktos noteikto kārtību un jau ar esošo institūciju palīdzību. Jaunu institūciju dibināšana nav nepieciešama.